**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

###  Στην Αθήνα, σήμερα, 13 Φεβρουαρίου 2023, ημέρα Δευτέρα και ώρα 12.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία» (3η συνεδρίαση).

### Στη συνεδρίαση παρέστησαν ο Υφυπουργός Δικαιοσύνης, κ. Γεώργιος Κώτσηρας , καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η τρίτη συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία».

Πριν μπούμε στη συζήτηση των άρθρων του νομοσχεδίου, να προχωρήσουμε στην ψήφιση του νομοσχεδίου επί της αρχής.

Ερωτάται για τη στάση του κόμματός του ο Εισηγητής τη Πλειοψηφίας, ο κύριος Κωνσταντίνος Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):**  Υπέρ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Εισηγήτρια της Μειοψηφίας, η κυρία Κυριακή Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Γνωρίζετε, κύριε Πρόεδρε, ότι απέχουμε από τις ψηφοφορίες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν μετέχετε της ψηφοφορίας.

Η Ειδική Αγορήτρια του Κινήματος Αλλαγής, η κυρία Νάντια Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής):** Παγίως για όλα τα νομοσχέδια του Υπουργείου Δικαιοσύνης, επιφυλασσόμαστε για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφύλαξη.

Η Ειδική Αγορήτρια του Κομμουνιστικού Κόμματος Ελλάδος, η κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδικής Αγορήτρια του Κ.Κ.Ε.):** Έχουμε εκφραστεί στην επί της αρχής συζήτηση με το «παρών» για τους λόγους που αναπτύξαμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Παρών.

Ο Ειδικός Αγορητής της Ελληνικής Λύσης, ο κ. Χήτας δεν είναι αυτή τη στιγμή μαζί μας και θα επανέλθουμε στην πορεία της συζήτησης.

Η Ειδική Αγορήτρια του ΜέΡΑ25, η κυρία Μαρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Επιφυλασσόμαστε, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφύλαξη.

Συνεπώς, το σχέδιο νόμου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία» γίνεται δεκτό επί της αρχής, κατά πλειοψηφία.

Εισερχόμαστε στην επί των άρθρων συζήτηση του νομοσχεδίου και καλώ στο βήμα τον Εισηγητή της Πλειοψηφίας, Βουλευτή της Νέας Δημοκρατίας, τον κύριο Κωνσταντίνο Κυρανάκη.

Ορίστε, κύριε Κυρανάκη, έχετε τον λόγο για 12 λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Δεν θα μακρηγορήσω επαναλαμβάνοντας τα σημεία του νομοσχεδίου που αναφέραμε ως πλειοψηφία στην πρώτη συνεδρίαση. Θα ήθελα μόνο να εκφράσω την ικανοποίησή μου για τις παρατηρήσεις των φορέων.

Είναι η πρώτη φορά που βλέπουμε τόσο θετική ανταπόκριση σε νομοσχέδιο του Υπουργείου Δικαιοσύνης από τις ενώσεις, τα σωματεία και τις ομοσπονδίες ατόμων με αναπηρία και ειδικά της ΕΣΑμεΑ, η οποία συμμετείχε ενεργά στην κατάρτιση και στη συνδιαμόρφωση του νομοσχεδίου και των κρίσιμων σημαντικών σημείων που αφορούν συνολικά το αναπηρικό κίνημα, τονίζοντας την αρχή της ίσης μεταχείρισης όπως εκφράζεται στα πρώτα άρθρα του νομοσχεδίου.

Αυτό νομίζω, κύριε Πρόεδρε, θα πρέπει να το αξιολογήσουμε στη μεγάλη εικόνα και εξηγούμαι. Γνωρίζοντας ότι αυτό αποτελεί ένα πάγιο αίτημα της ΕΣΑμεΑ και συνολικά του αναπηρικού κινήματος απευθυνόμενο προς όλες τις κυβερνήσεις καμία μέχρι τώρα κυβέρνηση δεν είχε δεχθεί να νομοθετήσει, να βάλει δηλαδή ρητά και κατηγορηματικά σε νομοθετικό κείμενο την αρχή της ίσης μεταχείρισης, η οποία ειρήσθω εν παρόδω θα μπορούσε, κύριε Υπουργέ, να δούμε μήπως μετονομαστεί σε Αρχή της Ισότιμης Μεταχείρισης, λαμβάνοντας υπόψη τα επιχειρήματα της Συνομοσπονδίας Παραπληγικών Ελλάδος, όπως εκφράστηκαν στην δεύτερη συνεδρίαση και στην ακρόαση των φορέων.

Πάντως, η σκοπιμότητα είναι ακριβώς η ίδια και το πρακτικό αποτέλεσμα αυτής, που αφορά όλους τους συνανθρώπους μας, οι οποίοι νιώθουν ότι αδικούνται, πλέον θα έχουν μια νομική βάση ξεκάθαρη, η οποία θα δημιουργεί δικαίωμα αξίωσης και εφόσον αισθάνεται ότι αδικείται ένας άνθρωπος με αναπηρία, θα μπορεί πλέον να καταθέτει αγωγή κατά του ελληνικού δημοσίου. Αυτό είναι κάτι που απέφυγε, επιμελώς, η κυβέρνηση του ΣΥΡΙΖA. Είναι κάτι το οποίο παρέπεμπε τακτικά σε δικαιολογίες περί προεδρικών διαταγμάτων και λοιπά, όλα όσα ακούγαμε τα προηγούμενα χρόνια. Για πρώτη φορά, μία ελληνική κυβέρνηση, έρχεται με γενναιότητα και θάρρος, να δώσει ουσιαστικά δύναμη, να δώσει σταθερά δικαιώματα στο αναπηρικό κίνημα, για να μπορέσουν να διεκδικήσουν το δίκιο τους.

Θα ήθελα, επίσης, να πω ότι είναι πολύ σημαντική η ανταπόκριση της ολομέλειας των Δικηγορικών Συλλόγων, στο ζήτημα της ισότιμης πρόσβασης, της προσβασιμότητας, ουσιαστικά, στα δικαστικά μέγαρα ανά τη χώρα. Και είναι αλήθεια, κύριε Πρόεδρε, για πρώτη φορά, το Υπουργείο κάνει μια καταγραφή των κτιρίων που έχουν δυνατότητα προσβασιμότητας και των κτιρίων που έχουν ακόμα προβλήματα και τα οποία θεωρούμε και εμείς ότι πρέπει να λυθούν, όσο πιο άμεσα αυτό είναι εφικτό.

Πάντως, σε κάθε περίπτωση, οι άνθρωποι τους οποίους ορίζει το νομοσχέδιο, ως υπεύθυνους στα δικαστικά μέγαρα, για να μπορούν να εξυπηρετούν τους ανθρώπους μας με αναπηρίες, οι οποίοι προσέρχονται είτε ως διάδικοι είτε ως μάρτυρες είτε με οποιαδήποτε άλλη ιδιότητα σε ένα δικαστικό μέγαρο, θα πρέπει να έχουν και την κατάλληλη εκπαίδευση και τις κατάλληλες γνώσεις, για να μπορούν να διαχειριστούν συνανθρώπους μας με αναπηρία, οι οποίοι δεν πρέπει να αντιμετωπίζονται ακριβώς το ίδιο, διότι άλλες είναι κινητικές, άλλες είναι νοητικές και ούτω καθεξής. Άρα, λοιπόν, εκεί η εφαρμογή των νομοθετικών διατάξεων που ψηφίζουμε, είναι πάρα πολύ σημαντική.

Θα ήθελα, επίσης, να σταθώ στο σχόλιο της της Συνομοσπονδίας Κωφών και Βαρήκοων Ελλάδος, κάτι το οποίο μας προβλημάτισε, κύριε Πρόεδρε, διότι αντιλαμβάνομαι τα επιχειρήματα της συνομοσπονδίας ως προς την ορολογία. Δηλαδή, κάποιος ο οποίος αποκαλείται κωφός, θα πρέπει να συμπεριλαμβάνει και την έννοια του μη ομιλώντος κωφού, από τη στιγμή που μπορεί να ομιλήσει μέσω γραπτού λόγου ή μέσω νοηματικής γλώσσας. Αυτό, βέβαια, θα πρέπει να μας πει το Υπουργείο, κατόπιν διαβούλευσης, αν είναι εφικτό να εφαρμοστεί, αν το πεδίο εφαρμογής του ανταποκρίνεται στις ανάγκες που μπορεί να προκύψουν και στα προβλήματα που μπορεί να προκύψουν στα δικαστήρια ανά την Ελλάδα. Διότι, αυτή η πρόταση, όπως περιλαμβάνεται στο νομοσχέδιο, ήταν πρόταση της ΕΣΑμεΑ. Ήταν μία πρόταση, η οποία προέκυψε και στη διαβούλευση και άρα, λοιπόν, πρέπει να είμαστε πολύ προσεκτικοί σε αυτό. Σε κάθε περίπτωση, όμως, κύριε Υπουργέ, προτείνουμε να το λάβουμε υπόψη.

Τώρα, θεωρούμε ότι υπάρχει ένα ακόμη ζήτημα, το οποίο πρέπει να εξεταστεί και ίσως να υπάρχει μια προσθήκη στο νομοσχέδιο. Είχαμε μια όχληση από το Σωματείο Διερμηνέων Ελλάδος, διερμηνέων νοηματικής, δηλαδή, τους ανθρώπους που υποστηρίζουν τους κωφούς στην καθημερινότητά τους, αλλά και στη σχέση τους με το ελληνικό δημόσιο. Είχαμε την εξής παρατήρηση. Όταν σε ένα δικαστήριο, εντός Αττικής, η Εισαγγελία θέλει να κλητεύσει έναν μάρτυρα, ο οποίος είναι κωφός, ουσιαστικά, χρησιμοποιεί έναν κατάλογο από τους επίσημους επαγγελματίες διερμηνείς νοηματικής γλώσσας, οι οποίοι ανήκουν στο Σωματείο Διερμηνέων Ελλάδος. Αυτό δεν συμβαίνει εκτός Αττικής, δεν συμβαίνει στην περιφέρεια.

Άρα, λοιπόν, θα θέλαμε να προτείνουμε στο Υπουργείο να δει το συγκεκριμένο ζήτημα και να έρθει σε επαφή με τις εισαγγελίες ανά την Ελλάδα, για να μπορέσει να λυθεί και να έχουν την κατάλληλη εκπροσώπηση, την κατάλληλη υποστήριξη και οι μάρτυρες, αλλά και οι κατηγορούμενοι και οι διάδικοι στα δικαστήρια ανά την Ελλάδα, έχοντας εκπροσώπηση από το επίσημο Σωματείο Διερμηνέων Ελλάδος, για να μπορούν να διεκδικούν τα δικαιώματά τους, ισότιμα.

Θα βάλω μια τελεία εδώ, κύριε Πρόεδρε, και θα επανέλθω στη δεύτερη ανάγνωση. Ευχαριστώ πολύ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Κυριακή Μάλαμα.

**ΚΥΡΙΑΚΗ ΜΑΛΑΜΑ (Εισηγήτρια της Μειοψηφίας):** Κύριε Υπουργέ, κυρίες και κύριοι Βουλευτές, ακούσαμε με πολλή προσοχή τις τοποθετήσεις των φορέων επί του νομοσχεδίου και το γενικό συμπέρασμα που θα πρέπει να συγκρατήσουμε από τις παρατηρήσεις αυτές είναι ότι, ναι μεν, οι διακηρυγμένοι στόχοι του νομοσχεδίου είναι πάνδημα αποδεκτοί, όμως, η διαδρομή μέχρι να τους προσεγγίσει η Πολιτεία, είναι εξαιρετικά μακρά και δύσκολη. Συνεπώς, αν θα έπρεπε να απαντήσουμε και σε όσα έθεσε ο κ. Υφυπουργός στην πρώτη τοποθέτησή του, θα λέγαμε ότι το αναπηρικό κίνημα ανέμενε πολλά περισσότερα από όσα τελικά έφερε σε πέρας αυτή η Κυβέρνηση και στο ζήτημα της πραγματικής ισότητας και στο θέμα της πρόσβασης στα αγαθά της δικαιοσύνης.

Ως προς τις παρατηρήσεις μας επί των άρθρων, θα ήθελα να ξεκινήσω από το άρθρο 3, το οποίο αποτελεί, υποτίθεται, τη θεσμοθέτηση, δια νόμου, της αρχής της ίσης πρόσβασης σε θεμελιώδη δικαιώματα για τα άτομα με αναπηρία. Θεσμοθετείτε ένα άρθρο που αφορά στην ίση μεταχείριση των ατόμων με αναπηρία στην κοινωνική προστασία, στις κοινωνικές παροχές και στις φορολογικές διευκολύνσεις, στην εκπαίδευση και στα βασικά βιοτικά αγαθά. Όμως, για την εφαρμογή αυτής της γενικής αρχής, προβλέπεται η έκδοση ενός προεδρικού διατάγματος με την συμμετοχή επτά συναρμόδιων υπουργείων. Όπως, λοιπόν, γίνεται αντιληπτό, είναι απολύτως απίθανο να εκδοθεί αυτό το προεδρικό διάταγμα μέσα στις λίγες ημέρες που μας απομένουν μέχρι τις εκλογές. Συνεπώς, το άρθρο 3, θα μείνει κενό γράμμα στην παρούσα κυβερνητική θητεία.

Στο σημείο αυτό εστιάζει άλλωστε και η κριτική μας για το νομοσχέδιο, λέγοντας ότι έχει την οσμή της προεκλογικής παροχολογίας, ενώ, στην πραγματικότητα, τι κάνει; Ένα νομοτεχνικό ελιγμό για να εμφανίσει την κυβέρνηση ευαίσθητη απέναντι στους συμπολίτες μας με αναπηρία ή με χρόνια πάθηση, με τρόπο, όμως, που θα μπορούσε να χαρακτηριστεί ανέξοδος. Εμείς λέμε ότι θα πρέπει άμεσα να προστεθούν οι δράσεις που σχεδιάζονται μέσα στο άρθρο, φέρνοντας μια αναλυτική νομοτεχνική βελτίωση ή θα πρέπει να δοθούν, αν μη τι άλλο, σε δημόσια διαβούλευση, ώστε να δούμε, τουλάχιστον, ποιοι είναι οι σχεδιασμοί και αν υπάρχουν τελικά.

 Πάμε τώρα στα άρθρα που αλλάζουν τους Κώδικες σε σχέση με την ορολογία που χρησιμοποιείται για την αναπηρία. Είπαμε επί της αρχής, ότι είμαστε απολύτως θετικοί σε κάθε μέτρο, σε κάθε παρέμβαση, που καταπολεμά στερεοτυπικές αντιλήψεις, αντιεπιστημονικές θεωρίες και συμβάλλει στην εξάλειψη της αναπηροφοβίας. Ακούσαμε από τον Υφυπουργό, στην πρώτη συνεδρίαση, να λέει με ύφος δεικτικό, μάλιστα, ότι η δουλειά που έγινε ήταν κοπιώδης, ότι εργάστηκε μία επιτροπή για τις αλλαγές αυτές, στην οποία συμμετείχε, όπως ανέφερε, και ο εκπρόσωπος της Εθνικής Συνομοσπονδίας των Ατόμων με Αναπηρία.

Λάβαμε, όμως, το πολυσέλιδο υπόμνημα, της ΕΣΑμεΑκαι διαπιστώσαμε ότι επισημαίνει δεκάδες παρατηρήσεις. Ήταν πολύ σύντομη η παρέμβαση η σημερινή. Το υπόμνημα, όμως, έχει πραγματικά δεκάδες παρατηρήσεις και μάλιστα, πολύ σοβαρές, που καταδεικνύουν, ότι διατηρούνται αντιεπιστημονικά στερεότυπα και στις νέες διατυπώσεις.

Λέει, λοιπόν, η ΕΣΑμεΑ ότι όροι, για παράδειγμα, ως «μη ομιλών κωφός» το είπε και προηγουμένως ο εκπρόσωπός τους, ο οποίος αντικαθιστά τον αναχρονιστικό όρο «κωφάλαλος» είναι εξίσου εσφαλμένος. Ειπώθηκε ξανά και ξανά και νομίζω ότι πρέπει να δοθεί η βαρύτητα που αρμόζει.

Λέει, επίσης, για παράδειγμα, ότι στο άρθρο 18 η διατύπωση στερεί από τα άτομα με νοητική αναπηρία και όχι από τους ασθενείς διανοητικά, όπως λάθος λέτε ή τους κωφούς ή τους ανθρώπους με σοβαρή αναπηρία λόγου, το δικαίωμα να είναι ένορκοι σε μία δίκη. Αυτό αντιβαίνει στη Σύμβαση των Ηνωμένων Εθνών, ειπώθηκε και αυτό, και αντιβαίνει για τα άτομα με αναπηρία και σας ρωτάμε γιατί υπήρξε αυτή η προχειρότητα και γιατί αφού λέτε ότι είστε ευαισθητοποιημένοι στην Αρχή της Ίσης Μεταχείρισης δεν καταργείτε αυτή την απαράδεκτη διάταξη; Γιατί αυτή η προχειρότητα, λοιπόν, κύριε Υπουργέ, γιατί αυτή η διακριτή μεταχείριση των ατόμων με αναπηρία;

Η δουλειά της νομοπαρασκευαστικής αυτής επιτροπής δεν ήταν η δέουσα, κύριε Υπουργέ. Δεν υιοθετήσατε τις προτάσεις και τι ακριβώς συνέβη; Έχει πολύ μεγάλη σημασία, γιατί εδώ φαίνεται ότι υπάρχει ένας απαράδεκτος εμπαιγμός, που, αν οφείλεται σε λάθος βιασύνης, θα πρέπει άμεσα να φέρετε μια νομοτεχνική βελτίωση που να τα διορθώνει όλα αυτά. Αν πάλι είναι η άποψή σας ότι τα άτομα με αναπηρία δεν μπορούν να αντιμετωπίζονται ισότιμα από τον Κώδικα Ποινικής Δικονομίας να βγείτε και να το πείτε και να κριθείτε γι’ αυτό.

Να δούμε τώρα και το ζήτημα της πρόσβασης στη δικαιοσύνη, για το οποίο ο Υφυπουργός στην πρώτη συνεδρίαση σχεδόν θριαμβολογούσε, λέγοντας ότι έχει εκπονηθεί μελέτη για την προσβασιμότητα στα δικαστικά μέγαρα της χώρας. Θα τη θέλαμε, κύριε Υπουργέ, αυτή τη μελέτη, γιατί δεν έχει έρθει; Αν την έχει κάποιος ας μας την καταθέσει να δούμε τι έχει παραβλεφθεί και πώς προχωρά η υλοποίηση, είναι πολύ σημαντικό ζήτημα αυτό και το πρώτο θα έλεγα.

Το δεύτερο θέμα είναι το εξής. Όταν λέμε ότι πρέπει να διασφαλιστεί η πρόσβαση στη δικαιοσύνη για τα άτομα με αναπηρία, εκτός από το ζήτημα που αναφέραμε, της προσβασιμότητας στον χώρο των δικαστικών μεγάρων, εννοούμε και πολλά άλλα πράγματα, κύριε Υπουργέ. Για παράδειγμα, πώς διασφαλίζεται ότι ένας κωφός συμπολίτης μας μπορεί να παρακολουθήσει μια δίκη; Πώς μπορεί ένας συμπολίτης μας με προβλήματα όρασης να έχει πρόσβαση σε μια δικογραφία, σε μια δικογραφία που τον αφορά; Εκεί, έχουμε κάποια μελέτη;

Ακόμη, για την ψηφιοποίηση των εγγράφων, αυτό θα ήταν μια πρόοδος στην πρόσβαση στα δικαστικά έγγραφα για τα άτομα με μειωμένη όραση, με δεδομένες τις δυνατότητες της τεχνολογίας και τις υπολογιστικές εφαρμογές. Η διασφάλιση υπηρεσιών νοηματικής σε μια δίκη επίσης θα έπρεπε να είναι και αυτό ένας στόχος. Τι κάνει το νομοσχέδιο για όλα αυτά; Ορίζει έναν δικαστικό υπάλληλο με το άρθρο 22 για την εξυπηρέτηση των ατόμων με αναπηρία σε κάθε δικαστήριο. Είναι εφικτό αυτό;

Με το άρθρο 25 θεσπίζεται η συμβουλευτική βοήθεια σε σχέση με το σύστημα της νομικής βοήθειας σε άτομα με αναπηρία από τους Εισαγγελείς και τους Προέδρους Υπηρεσίας των κατά τόπον δικαστηρίων ή σωφρονιστικών καταστημάτων. Εδώ, θα πρέπει, λοιπόν, να προσέξουμε και να αποσαφηνίσουμε το πώς θα δίνεται αυτή η βοήθεια στην πράξη, με δεδομένο ότι πολλές φορές δεν είναι εφικτή για πρακτικούς λόγους αυτή η πρόσβαση στην προσωπική επαφή με τους συγκεκριμένους λειτουργούς.

Ως προς το θέμα της πρόσβασης στη νομική βοήθεια για τα άτομα με αναπηρία, προφανώς και είναι θετικό το βήμα, όμως, θα πρέπει να προβληματιστούμε συνολικά ως προς το ζήτημα της συνέπειας απέναντι σε αυτόν τον θεσμό. Το ζητούμενο είναι ο θεσμός να λειτουργεί, το κράτος να είναι συνεπές στις υποχρεώσεις του και η νομική βοήθεια να καλύπτει το σύνολο των αναγκών, κάτι που σήμερα είναι δεδομένο ότι επουδενί δεν έχει συμβεί.

Κλείνοντας, θα ήθελα να επαναλάβω ότι ενώ σε επίπεδο διακηρύξεων και προθέσεων το νομοσχέδιο κινείται σε μια ορθή κατεύθυνση, οι διατάξεις του, όμως, όπως είναι διατυπωμένες, αποδίδουν το εύρος του, το καθιστούν γενικόλογο και σε ορισμένες περιπτώσεις αναπαράγουν την αναπηροφοβία, όπως το άρθρο 18 που αναφερθήκαμε και το οποίο υποτίθεται ότι θα θεραπεύσετε. Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Γιαννακοπούλου.

 **ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ (Ειδική Αγορήτρια του Κινήματος Αλλαγής**): Κυρίες και κύριοι συνάδελφοι, κύριε Υπουργέ, σήμερα ακούσαμε πολύ προσεκτικά τους φορείς και τις παρατηρήσεις τις οποίες επεσήμαναν και, βεβαίως, συγκεκριμένες λεπτομέρειες για το εν λόγω νομοθέτημα, επισημάνσεις διορθωτικές - θα έλεγα, κύριε Υπουργέ, - γιατί, επί της ουσίας και επί της αρχής, δεν νομίζω ότι μπορεί κανείς να διαφωνήσει σε καμία περίπτωση πραγματικά και να αντικρούσει την ανάγκη για να υπάρξει μία νέα ρύθμιση επιχειρώντας να αντιμετωπιστεί η αναγκαιότητα διαμόρφωσης ενός σύγχρονου νομοθετικού πλαισίου για την αρχή της ίσης μεταχείρισης ανεξαρτήτως αναπηρίας, ανεξαρτήτως χρόνιας πάθησης. Να υπάρχει επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του νόμου 4478/2017 για την εναρμόνισή της με τη Σύμβαση για τα Δικαιώματα των Ατόμων με Αναπηρία που κυρώθηκε με το νόμο 4074/2012.

Στην πιο σύγχρονη εννοιολόγησή της, η αναπηρία είναι ένα κοινωνικό φαινόμενο όχι βλάβη ή ασθένεια σε καμία περίπτωση με αντικειμενικές και με υποκειμενικές διαστάσεις που διαμορφώνεται από την αλληλεπίδραση ατομικών, περιβαλλοντικών και συμπεριφορών παραγόντων σύμφωνα με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες.

 Η δικαιωματική προσέγγιση της αναπηρίας και το Αναπηρικό Κίνημα αναγνωρίζουν τα άτομα με αναπηρία ως υποκείμενα με πλήρη δικαιώματα και ελευθερίες και αποσκοπούν να ενισχύσουν την ικανότητα αυτοπροσδιορισμού και να διασφαλίσουν την πλήρη συμμετοχή σε όλες τις σφαίρες της κοινωνικής, οικονομικής, πολιτικής, αλλά και πολιτιστικής ζωής.

Η γλώσσα χρησιμοποιείται για να αποτυπώσει αντικειμενικές, αλλά και υποκειμενικές διαστάσεις της αναπηρίας, απορρίπτει επομένως οποιαδήποτε στερεοτυπική προσέγγιση της αναπηρίας που αποτυπώνεται είτε στη γλώσσα ή σε οποιαδήποτε αναπαράσταση της αναπηρίας.

Κύριε Υπουργέ, η επικαιροποίηση της ορολογίας των βασικών Κωδίκων της Ελληνικής Νομοθεσίας και συγκεκριμένα η αναδιατύπωση όρων και η αντικατάσταση στερεοτυπικών και υποτιμητικών εκφράσεων σε άρθρα του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων τα οποία εμπεριέχουν αναχρονιστικού όρους για τα άτομα με αναπηρία και τα οποία δεν συνάδουν με τη δικαιωματική προσέγγιση της αναπηρίας σύμφωνα με τις οδηγίες για τη συμπεριληπτική γλώσσα στο πλαίσιο της στρατηγικής των Ηνωμένων Εθνών για τη συμπερίληψη των ατόμων με αναπηρία κρίνεται απολύτως αναγκαία, είναι απολύτως αναγκαία.

Στο υπόμνημα της ΕΣΑμεΑ, η οποία, στην κατάρτιση του παρόντος νομοσχεδίου, συνεισέφερε ουσιαστικά και πρακτικά με τη συμμετοχή της στην ομάδα εργασίας πέραν της αρχικής διαπίστωσης ότι αυτό το σχέδιο νόμου κινείται σε θετική κατεύθυνση περιλαμβάνονται και επισημάνσεις σε σημεία του νομοσχεδίου που σύμφωνα με τη θεσμική και πλήρως καταρτισμένη γνώση τους χρήζουν βελτίωσης. Θεωρώ ότι πρέπει να τις λάβετε υπόψη λεπτομερώς και πρέπει να τις υιοθετήσετε.

 Όσον αφορά στο υπόλοιπο σκέλος του νομοσχεδίου, θα σταθώ στα άρθρα, τα οποία αφορούν στην επέκταση του θεσμού της νομικής βοήθειας χωρίς εισοδηματικά κριτήρια ένταξης στα άτομα με αναπηρία. Η αποτελεσματική άσκηση του δικαιώματος της δικαστικής ακρόασης και προστασίας εξακολουθεί να εξαρτάται από τους οικονομικούς πόρους του ενδιαφερόμενου προσώπου. Η εξάρτηση, όμως, της πρόσβασης στη δικαιοσύνη από την οικονομική κατάσταση μπορεί να οδηγήσει σε πλημμελή άσκηση και αδυναμία άσκησης του συνταγματικού δικαιώματος προς βλάβη των δικαιωμάτων των αδύναμων προσώπων.

Για τον λόγο αυτό και με δεδομένες τις αντικειμενικά αυξημένες οικονομικές ανάγκες και δαπάνες που έχουν τα άτομα με αναπηρία, νομίζω ότι επιτάσσεται η επέκταση της νομικής βοήθειας χωρίς εισοδηματικά κριτήρια ένταξης σε άτομα με αναπηρία για την πραγμάτωση συνταγματικών επιταγών και για την εκπλήρωση των διεθνών υποχρεώσεών μας.

 Παράλληλα, σύμφωνα με το άρθρο 13 της Σύμβασης των Ηνωμένων Εθνών για τα Δικαιώματα των Ατόμων με Αναπηρία, τα συμβαλλόμενα κράτη οφείλουν να διασφαλίζουν στα άτομα με αναπηρία αποτελεσματική πρόσβαση στη δικαιοσύνη σε ίση βάση με τους άλλους, συμπεριλαμβανομένης και της παροχής διευκολύνσεων, προκειμένου να διευκολυνθεί ο αποτελεσματικός ρόλος τους ως άμεσων και έμμεσων συμμετεχόντων και ως μαρτύρων σε όλες τις νομικές διαδικασίες συμπεριλαμβανομένων και των ανακριτικών και λοιπών προκαταρκτικών σταδίων.

Τέλος, στις τελικές παρατηρήσεις και συστάσεις της Επιτροπής των Ηνωμένων Εθνών για τα δικαιώματα των ατόμων με αναπηρία συστήνεται στην Ελλάδα να διασφαλίσει την αποτελεσματική πρόσβαση στη δικαιοσύνη χωρίς καμία απολύτως διάκριση και να εξασφαλίσει πρόσβαση σε νομικές υπηρεσίες και νομική βοήθεια σε όλους τους πολίτες.

 Οπότε, προκύπτει ότι επιτυχώς, με τις προτεινόμενες ρυθμίσεις, επιδιώκεται η άμεση και αποτελεσματική πρόσβαση των ατόμων με αναπηρία στη δικαιοσύνη με την απευθείας συμπερίληψή τους στους δικαιούχους της παροχής νομικής βοήθειας χωρίς εισοδηματικά κριτήρια.

Εμείς και νομίζω αυτό είναι σαφές και σε όλα τα νομοσχέδια του Υπουργείου Δικαιοσύνης, κύριε Υπουργέ, και το δείχνουμε με τη δική μας στάση, τη στάση του ΠΑΣΟΚ- Κινήματος Αλλαγής, αντιλαμβανόμαστε την κοινοβουλευτική διαδικασία ως το πιο δημιουργικό κομμάτι του ρόλου μας ως αντιπολίτευση και το πιο δυναμικό και με δημιουργικό τρόπο, όχι απλά και μόνο αντιπολιτευτικό, με ουσιαστικό τρόπο κάθε φορά και, αναλόγως της νομοθετικής πρωτοβουλίας την οποία συζητούμε, να μπορούμε να βλέπουμε ποια είναι τα θετικά, ποια στοιχεία επιδέχονται βελτίωσης, ποια είναι τα αρνητικά, μακριά από μικροκομματικές σκοπιμότητες, προκειμένου να μπορούμε να συμβάλουμε θετικά και στη βελτιστοποίηση των νομοθετημάτων τα οποία έρχονται κάθε φορά ενώπιον της Βουλής και ενώπιον της Επιτροπής.

Αυτός είναι ο ρόλος μας, με αυτό τον τρόπο τον επιτελούμε και έτσι λειτουργούμε πάντα προς όφελος των Ελλήνων πολιτών.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα δώσω τον λόγο στον Ειδικό Αγορητή της Ελληνικής Λύσης, τον κ. Χήτα.

Κύριε Χήτα, πριν προχωρήσετε στις παρατηρήσεις επί του νομοσχεδίου, θα θέλαμε να μας πείτε τη θέση σας επί της αρχής.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Επιφύλαξη για την Ολομέλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Επιφυλάσσεστε επί της αρχής.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Στον σκοπό και το αντικείμενο του νομοσχεδίου αναφέρθηκα εκτενώς στην προηγούμενη συνεδρίαση της Επιτροπής μας. Επισημαίνω και εδώ ότι η ισότιμη και πλήρης συμμετοχή αυτών των συνανθρώπων μας είναι αυτονόητη και αναγκαία. Γι’ αυτό και πρέπει όσα θεσπίζονται να έχουν απτό αντίκρισμα στην καθημερινότητα αυτών των ανθρώπων σε όλες τις εκφάνσεις της ζωής τους.

Επειδή το νομοσχέδιο αφορά ορολογία, θα μπορούσε στα άρθρα αυτά να προκριθεί η λέξη «ανθρώπων» παρά «ατόμων», για να επισημανθεί η ευθύνη που έχει και η πολιτεία απέναντι τους. Τα άρθρα που περιέχει αυτό το τρίτο μέρος, τροποποιούν την ορολογία σε βασικά νομοθετήματα. Δηλαδή, το Ναυτικό Κώδικα, τον Κώδικα Πολιτικής Δικονομίας, τον Ποινικό Κώδικα, τον Κώδικα Διοικητικής Δικονομίας, τον Κώδικα Συμβολαιογράφων και στο πλαίσιο προστασίας θυμάτων στην ποινική διαδικασία κατά περίπτωση

Ειδικότερα, στο άρθρο 4, η λέξη «κωφάλαλος» αντικαθίσταται επί της λέξης «μη ομιλών κωφός». Τροποποιείται αναχρονιστικούς όρους, όπως λέτε, σημειώνω, όμως, την παρατήρηση που είχε κάνει η ΕΣΑμεΑ για το συγκεκριμένο άρθρο. Προτείνει την απαλοιφή της αναφοράς στα άτομα με αναπηρία ακοής, με την αιτιολογία, ότι όπως είναι τυπωμένη η διάταξη, υποδηλώνει, ότι το άτομο με αναπηρία ακοής στερείται ικανότητας κρίσης και βούλησης. Πρέπει να το δούμε. Αντίστοιχα ισχύουν και το άρθρο 5.

Το άρθρο 9 του νομοσχεδίου τροποποιεί τον 1745 του Αστικού Κώδικα σε σχέση με την ορολογία. Και εδώ η ΕΣΑμεΑ προτείνει στο άρθρο ο όρος «κωφάλαλος» να αντικατασταθεί από τον όρο «κωφός» και όχι από τον όρο «μη ομίλων κωφός».

Ακολουθούν διατάξεις που τροποποιούν τα άρθρα 253 και 308 του Κώδικα Πολιτικής Δικονομίας. Στην αιτιολογική έκθεση, αναφέρεται ότι οι νέοι όροι ανταποκρίνονται στις επιταγές της σύμβασης των Ηνωμένων Εθνών για τα δικαιώματα των ατόμων με αναπηρία. Βλέπουμε, ότι η Εθνική Συνομοσπονδία Ατόμων με Αναπηρία, με την ίδια βάση προτείνει να αντικατασταθεί ο όρος «κωφάλαλος» από τον όρο «κωφός» και ο όρος «κουφός» από τον όρο «βαρήκοος» αντίστοιχα και όχι με τους όρους «κωφούς ομιλούντες ή μη».

Πρέπει να τα δούμε με προσοχή τα ζητήματα αυτά. Δεν είναι κάτι απλό για να τροποποιηθεί έτσι η ορολογία.

Αντίστοιχα, ισχύουν και για τα 17,19 και 20.

Με το άρθρο 13 του νομοσχεδίου, τροποποιείτε το άρθρο 105 β’ του Ποινικού Κώδικα. Πιο συγκεκριμένα, οι λέξεις «πάσχουν από» αντικαθίστανται από τη λέξη «έχουν», με την αιτιολογία ότι δίνεται έμφαση στο άτομο. Δεδομένου, όμως, ότι στη συνέχεια του άρθρου αυτού του Ποινικού Κώδικα υπάρχει η έκφραση «κρατούμενοι με ποσοστό αναπηρίας» η ίδια Ομοσπονδία προτείνει την έκφραση «κρατούμενοι με ημιπληγία ή παραπληγία».

 Εξάλλου, σημειώνεται γενικότερα ότι όπως διαμορφώνονται τα άρθρα, με τις νέες ορολογίες, γίνονται πιο περιγραφικά. Θα θέλαμε κάποιες διευκρινίσεις. Πως θα εφαρμόσει στην πράξη τη «Σοβαρή αναπηρία λόγου», για παράδειγμα, ο συμβολαιογράφος, το δικαστήριο κ.λπ..

### Στο τέταρτο μέρος του νομοσχεδίου, εισάγετε διατάξεις για τη διευκόλυνση της πρόσβασης στη δικαιοσύνη των ατόμων με αναπηρία. Στο άρθρο 22, άρθρο για τον ορισμό υπεύθυνου στο δικαστήριο για την πρόσβαση αυτών των συνανθρώπων μας στα δικαστήρια, αναφέρθηκα και στην επι της αρχής τοποθέτησή μου. Από μόνη της αυτή η πρόβλεψη δεν αρκεί για να έχουν τα δικαστήρια, οι δικαστικές αρχές γενικότερα τις κατάλληλες υποδομές και εξοπλισμό για την πρόσβαση των συνανθρώπων μας στη Δικαιοσύνη. Και ο υπάλληλος που θα οριστεί θα έχει μόνο αυτό το καθήκον ή θα έχει και παράλληλα καθήκοντα; Και το αναφέρω αυτό, λαμβανομένου υπόψιν της μεγάλης υποστελέχωσης των δικαστηρίων. Είναι γνωστό από τον αριθμό των υπηρετούντων. Αλλά και τις ανάγκες π.χ. στο Πρωτοδικείο Αθηνών σε σχέση με ένα Πρωτοδικείο Περιφέρειας.

### Το άρθρο 23 προβλέπει τη νομική βοήθεια χωρίς εισοδηματικά κριτήρια για τους ανάπηρους με ποσοστό 67%. Μιλάμε για πολίτες Ελλάδας, Ευρώπης, τρίτου κράτους και για αυτούς που δεν έχουν ιθαγένεια, εφόσον έχουν νομίμως κατοικία ή συνήθη διαμονή στην Ευρωπαϊκή Ένωση. Άρα είναι και μετανάστες εδώ;

### Για το άρθρο 23 και για τα επόμενα αναφέρθηκα αναλυτικά στην προηγούμενη συνεδρίαση. Επισημαίνω και εδώ τα πολλά προβλήματα που υπάρχουν και ότι πρέπει να λειτουργήσει νομική βοήθεια πραγματικά και αποτελεσματικά.

### Θα πούμε περισσότερα στη β’ ανάγνωση, κύριε Πρόεδρε. Ευχαριστώ πάρα πολύ για την προσοχή σας.

### ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής): Η Ειδική Αγορήτρια του ΜέΡΑ25, κυρία Μαρία Απατζίδη έχει τον λόγο.

### ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25): Κυρίες και κύριοι συνάδελφοι, το ζήτημα με το νομοσχέδιο που έχει κατατεθεί είναι αν ανταποκρίνεται σε ελλείματα που υπάρχουν στην κείμενη νομοθεσία. Αν καλύπτει, δηλαδή, παραλείψεις, αν διορθώνει αδικίες.

### Τώρα, λίγο πριν από τις εκλογές, παρόλο που η Κυβέρνηση είχε πάρα πολύ χρόνο να νομοθετήσει για τα ΑμΕΑ, σε όλη αυτήν την τετραετία, έρχεται τώρα «στο παραπέντε» για να το κάνει.

### Ουσιαστικά, πρόκειται για μια «λαθροχειρία», με την οποία επιχειρείται τελευταία στιγμή να εξωραΐσει την νέα «μαύρη» τετραετία για τα ΑμΕΑ.

###  Η Κυβέρνηση έρχεται με έναν τόνο θριαμβολικό να συγκαλύψει παραλείψεις τρεισήμισι ετών. Αυτά που επιτάσσει η Επιτροπή των Ηνωμένων Εθνών. Έρχονται να γίνουν με τρεισήμισι χρόνια καθυστέρηση και κανείς δεν μπορεί να είναι ευχαριστημένος με αυτό. Τα χρόνια αυτά ήταν, μάλιστα, χρόνια πανδημίας και καραντίνας, κατά τα οποία, οι ΑμεΑ συμπολίτες μας αντιμετώπισαν οξύτατα προβλήματα.

### Επιτρέψτε μου, πάντως, να πω, ως προς αυτό το ερώτημα ότι το νομοσχέδιο δεν προχωρά εν τέλει σε όλα αυτά που θα μπορούσε να κάνει, ώστε να έχουμε δικαιοσύνη, ισότητα και τη μέγιστη δυνατή προσβασιμότητα.

###  Βεβαίως, από την άλλη, είναι πολύ σημαντικό να απαλειφθούν συγκεκριμένοι όροι και να υπάρξουν μετονομασίες. Όμως, πολύ σημαντικότερο είναι να υπάρξει μια πολιτική πρόληψης, η οποία να συμπεριλάβει και τη διάσταση του εργασιακού. Λείπουν βασικές δομές για την απασχόληση των παιδιών, αλλά και για μια μακροπρόθεσμη πολιτική για την εργασιακή απορρόφηση των ΑμεΑ.

### Όταν η Κυβέρνηση δεν μπορεί να κάνει τα σημαντικά, τότε κάνει τα ανέξοδα, όπως τις αλλαγές λέξεων. Οι οποίες, βεβαίως, και είναι σημαντικές, αλλά δεν αρκούν.

### Την ίδια ώρα που κάνετε μερικές εντελώς δευτερεύουσες ωραιοποιήσεις, η κοινωνία μας βιώνει τους μαζικούς πλειστηριασμούς πρώτων κατοικιών που αναμένεται να ενταθούν. Για τους ΑμεΑ συμπολίτες μας που θα μείνουν χωρίς στέγη, χωρίς νερό, χωρίς ρεύμα. Τι θα κάνετε;

### Καθώς μιλάμε για όλα αυτά τα «ωραία», βγαίνουν στο σφυρί κατοικίες συμπολιτών μας, με παιδιά ΑμεΑ και έρχονται σε απόλυτο αδιέξοδο για όσα γίνονται με τις «ευλογίες» της Κυβέρνησης.

###  Στο άρθρο 3. Ορίζει την ίση μεταχείριση στην κοινωνική ασφάλιση, στην κοινωνική προστασία, τις κοινωνικές παροχές, την περίθαλψη, για τα ΑμεΑ, όπως και διευκολύνσεις για την εκπαίδευση και το στεγαστικό. Αυτές οι όμορφες, όμως, διατυπώσεις κρύβουν τη ζοφερή πολιτική της Κυβέρνησης κατά αυτή την τετραετία όπου είδαμε μια εκτόξευση στην ιδιωτικοποίηση της υγείας, με αποτέλεσμα πραγματικά, ειδικά, στην δική μου Περιφέρεια, ολόκληρες περιοχές να μένουν χωρίς ειδικές θεραπείες και να πρέπει να τις πληρώσουν οι ίδιες οι οικογένειες.

 Είδαμε την προσβασιμότητα να υποχωρεί από κάθε άποψη, τα Ειδικά Σχολεία να μειώνονται, με αποτέλεσμα τα παιδιά να πρέπει να διανύσουν πάρα πολλά χιλιόμετρα - πάλι αφορά και τη δική μου περιφέρεια που είναι εντός Αττικής - για να συμμετάσχουν σε αυτά. Όπως μειώθηκαν και οι δημόσιες δομές υποστηριζόμενης διαβίωσης για τα ΑμεΑ. Επίσης, είδαμε τη διαβόητη εγκύκλιο του κ. Τσακλόγλου, που περιέκοψε συντάξεις χηρείας σε ΑμεΑ παιδιά.

Έναντι όλων αυτών των ελλείψεων της κυβερνητικής πολιτικής, θεσπίζονται κάποια ελάχιστα μέτρα, όπως η νομική βοήθεια και η πρόβλεψη για δικαστικό υπάλληλο ο οποίος θα είναι υπεύθυνος για την προσβασιμότητα των ΑμεΑ στο δικαστικό σύστημα. Βεβαίως, όλοι ξέρουμε ότι όσοι προσφέρουν τη νομική βοήθεια μένουν πολύ συχνά απλήρωτοι και η Κυβέρνηση δεν κάνει κάτι γι’ αυτό, παρόλο που εμείς ως ΜέΡΑ25 έχουμε θίξει πολλές φορές και μέσω Κοινοβουλευτικού Ελέγχου τις ερωτήσεις μας.

Η διάταξη για τον δικαστικό υπάλληλο είναι «ψίχουλα». Δεν αρκεί ένας δικαστικός υπάλληλος, χρειάζεται πολύ περισσότερο προσωπικό. Σε απομακρυσμένα δικαστήρια όπου οι δικαστικοί υπάλληλοι είναι ελάχιστοι, δεν θα επαρκούν για να επωμιστούν και αυτόν το ρόλο.

Ξέρουμε όλοι πως δεν μπορεί να γίνει εύκολα η προώθηση των υποθέσεων των ΑμεΑ μέσα στις αναβολές του συστήματος της δικαιοσύνης. Θα χρειαστεί βελτίωση και της γενικότερης υλικοτεχνικής και κτιριακή υποδομής, αλλιώς μιλάμε απλώς, για άλλη μια φορά, για δημιουργία εντυπώσεων.

Ως προς τη σχέση των ΑμεΑ με τη δημόσια διοίκηση. Αυτό που χρειάζεται είναι μια δραστική διευκόλυνση της δια ζώσης και της ηλεκτρονικής εξυπηρέτησης των πολιτών, εύκολη πρόσβαση στις υπηρεσίες απ’ όλους τους πολίτες, με ειδική πρόβλεψη για τις απομακρυσμένες περιοχές σε υπέργηρο πληθυσμό. Καθώς και η δημιουργία τμήματος εξυπηρέτησης ΑμεΑ σε όλες τις υπηρεσίες.

Αυτό το οποίο χρειάζεται είναι ρυθμίσεις για την προσβασιμότητα στην εκπαίδευση. Απαιτείται αντισταθμιστική εκπαίδευση με στόχο την ένταξη και επανένταξη των μαθητών στη διαδικασία μάθησης, τη μείωση της μαθητικής διαρροής, την επιτυχή ολοκλήρωση της υποχρεωτικής εκπαίδευσης και την αύξηση των ποσοστών πρόσβασης στη δεύτερη βαθμίδα της δευτεροβάθμιας εκπαίδευσης.

Εμείς, ως ΜέΡΑ25, στηρίζουμε κάθε θεσμική δυνατότητα προς αυτή την κατεύθυνση, όπως είναι η ενισχυτική διδασκαλία, η πρόσθετη διδακτική στήριξη, η κατ’ ιδίαν διδασκαλία σε ασθενείς και κρατούμενους και η διδασκαλία στα τμήματα δευτεροβάθμιας εκπαίδευσης που λειτουργούν στο πλαίσιο Οργανισμών Θεραπείας, Σχολείων Δεύτερης Ευκαιρίας και Ειδικών Καταστημάτων Κράτησης Νέων.

Προτείνουμε τη θεσμοθέτηση μιας τάξης ένταξης, δηλαδή την ύπαρξη ενός εκπαιδευτικού Ειδικής Αγωγής για κάθε 60 με 100 μαθητές σε όλη τη βασική εκπαίδευση, με σκοπό την έγκαιρη και αποτελεσματική αντιμετώπιση μαθησιακών δυσκολιών εντός της σχολικής μονάδας.

Πιστεύουμε ότι πρέπει να υπάρχει στήριξη των ΑμεΑ και των παιδιών με ειδικές μαθησιακές ανάγκες, έτσι ώστε να μπορούν να εντάσσονται αρμονικά στο σχολικό περιβάλλον. Θέλουμε πραγματική ένταξη των ΑμεΑ στα σχολεία και στα πανεπιστήμιά μας. Θέλουμε κτίρια και σχολές προσπελάσιμες από τα ΑμεΑ.

Επίσης, τα άτομα που έχουν ζητήματα δυσλεξίας, μαθησιακών δυσκολιών, δεν καταφέρνουν να ξεδιπλώσουν όλο το δυναμικό τους. Ενώ, συχνά, μέσα στο σχολείο, περιθωριοποιούνται, καθώς δεν τους δίνεται ο κατάλληλος τρόπος να αντιληφθούν κάποια πράγματα που δυσκολεύονται να καταλάβουν ή να τα απομνημονεύσουν.

Για ένα σχολείο, δηλαδή, συμπερίληψης αποδοχής, θα πρέπει η διδασκαλία στις τάξεις να προσαρμοστεί και στο δικό τους τρόπο μάθησης και λειτουργίας. Πρέπει να προβλέψουμε, δηλαδή, ικανά σε αριθμό και πυκνότητα επιστημονικά κέντρα, για δωρεάν ψυχολογική και θεραπευτική στήριξη για παιδιά και οικογένειες, αλλά και για στήριξη και επιμόρφωση των εκπαιδευτικών.

Το σχολείο χρειάζεται ειδικό παιδαγωγικό υλικό και προσαρμοσμένη διδασκαλία, σε μικρές όμως ομάδες για τα παιδιά της τάξης ένταξης, της τάξης υποδοχής και για τα παιδιά με μαθησιακές και ειδικές ανάγκες. Εντάσσουμε ισότιμα τους δασκάλους και τους καθηγητές ΑμεΑ στην πρωτοβάθμια και τη δευτεροβάθμια εκπαίδευση και καταργούμε την υποχρέωση της αρτιμέλειας για τους εκπαιδευτικούς πρωτοβάθμιας και δευτεροβάθμιας εκπαίδευσης. Αυτό θα μας βοηθήσει να ανοίξουμε πραγματικά τα σχολεία μας στα ΑμεΑ και να φέρουμε σε επαφή όλη την εκπαιδευτική κοινότητα με την ύπαρξη και τις ανάγκες των ΑμεΑ.

Αυτές είναι οι παρατηρήσεις που κάναμε ως ΜέΡΑ25. Επιφυλάσσομαι για τη δεύτερη ανάγνωση για τα υπόλοιπα. Σας ευχαριστώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του ΚΚΕ):** Για τις επί των άρθρων παρατηρήσεις, θα επιφυλαχθούμε για την επόμενη συνεδρίαση, γιατί είχα ένα κώλυμα για τη σημερινή διαδικασία και θα τα αναπτύξουμε αναλυτικότερα στις επόμενες συνεδριάσεις. Μένουμε στην επί της αρχής μας τοποθέτηση.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Σας ευχαριστούμε κύρια Κομνηνάκα, θα έχετε την ευκαιρία και στη δεύτερη ανάγνωση να κάνετε τις παρατηρήσεις σας, όπως επίσης και στην Ολομέλεια πριν την τελική ψήφιση του νομοσχεδίου.

Δεν έχει ζητήσει τον λόγο κανείς άλλος συνάδελφος, οπότε θα ολοκληρώσουμε την συνεδρίαση της Επιτροπής μας με την ομιλία του Υφυπουργού Δικαιοσύνης, του κυρίου Γεώργιου Κώτσηρα, τον οποίο και καλώ στο βήμα.

Τον λόγο έχει ο κύριος Υπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Δικαιοσύνης):** Αγαπητές και αγαπητοί συνάδελφοι, καταρχάς, θα ήθελα να εκφράσω τα συλλυπητήριά μου στους οικείους του Νεκτάριου Σαντορινιού για τη σημερινή του απώλεια. Είναι πράγματι θλιβερό να χάνεται η μάχη με τον καρκίνο. Νέοι άνθρωποι μετά από τη μάχη που έχουν δώσει νομίζω ότι το ελάχιστο που μπορούμε να κάνουμε είναι να τους θυμόμαστε και να σκεφτόμαστε το πόσο θάρρος χρειάζεται για να αντιμετωπίζουμε αυτή την ασθένεια και μάλιστα ο συγκεκριμένος είχε και το θάρρος να το αναδείξει και να το αναφέρει πολύ πρόσφατα με τοποθέτησή του.

 Στο σχέδιο νόμου που συζητάμε σήμερα, νομίζω ότι, μετά την ακρόαση και των φορέων που υπήρξε στην προηγούμενη συνεδρίαση, αλλά και με τις τοποθετήσεις των κομμάτων, διαπιστώνεται ότι το νομοσχέδιο είναι πράγματι στη σωστή κατεύθυνση και έχει γίνει αντιληπτό ότι γίνεται με προσπάθεια, η οποία και είχε ως επίκεντρο τις ανάγκες και τα αιτήματα του Αναπηρικού Κινήματος, μάλιστα, η ΕΣΑμεΑ, και στο υπόμνημα που έχει καταθέσει αλλά και στην τοποθέτηση του εκπροσώπου του σήμερα, αναγνώρισε την σημαντική συνεισφορά της στο συγκεκριμένο νομοσχέδιο, συμμετείχε μέλος στην ομάδα εργασίας, η οποία επεξεργάστηκε το νομοσχέδιο.

Πραγματικά, μου έκανε εντύπωση που άκουσα την εκπρόσωπο του ΣΥΡΙΖΑ, η οποία απουσιάζει από τη στιγμή, να αναφέρεται έτσι, ελαφρώς ειρωνικά, στην προσπάθεια που έγινε στην ομάδα εργασίας και στη συνεισφορά της ΕΣΑμΕΑ, όταν μάλιστα η ίδια η ΕΣΑμΕΑ αναφέρεται ότι το συγκεκριμένο νομοσχέδιο περιλαμβάνει την επέκταση της Αρχής της μη διάκρισης λόγω αναπηρίας της χρόνιας πάθησης μετά από συνάντηση που είχε και με τον Πρωθυπουργό και με την ηγεσία του Υπουργείου Δικαιοσύνης. Αναφέρεται στη θετική πρωτοβουλία για την αναθεώρηση της ορολογίας των Κωδίκων, η οποία αφορά στα Άτομα με Αναπηρία. Αναφέρεται στη θετική διάσταση της διάταξης για τον ορισμό του υπεύθυνου στο δικαστήριο για ζητήματα πρόσβασης, στο οποίο θα μπορούν να απευθύνονται τα Άτομα με Αναπηρία. Αναφέρεται θετικά στην παροχή νομικής βοήθειας στα Άτομα με Αναπηρία χωρίς εισοδηματικά κριτήρια και αναφέρεται θετικά επίσης στη συμβουλευτική βοήθεια από τους εισαγγελείς και τους εισαγγελείς επόπτες των καταστημάτων κράτησης προς τους πολίτες με αναπηρία για την δυνατότητα ένταξής τους στο σύστημα νομικής βοήθειας.

Εδώ, τίθεται ένα ερώτημα, κύριε Πρόεδρε και αγαπητές και αγαπητοί συνάδελφοι, εμείς, πάντα, στο Υπουργείο Δικαιοσύνης- ο κύριος Τσιάρας, μάλιστα, αποδεδειγμένα, έχει αναφερθεί σε μια άσκηση κοινοβουλευτική που γίνεται στα νομοσχέδια μας- ακούμε με πολλή προσοχή τους φορείς και μάλιστα και σε περιπτώσεις όπου υπάρχει και διαφωνία και αντιρρήσεις όπως και στους εκπροσώπους των κομμάτων και προσπαθούμε πάντα να βρίσκουμε μία τελική διέξοδο, η οποία θα συμπεριλαμβάνει όσο το δυνατόν περισσότερες προτάσεις των κομμάτων και των φορέων προκειμένου να φτάσουμε σε ένα άρτιο νομοσχέδιο μέχρι την ψήφισή του στην Ολομέλεια.

Εδώ, διαπιστώνω μία δυσανεξία από την πλευρά του ΣΥΡΙΖΑ για δεύτερη συνεδρίαση δια της Εισηγήτριας του, προφανώς, μη αποδεχόμενο ότι επί 4 χρόνια στην διακυβέρνηση της χώρας δεν έκανε τίποτα απολύτως στα ζητήματα προσβασιμότητας των Ατόμων με Αναπηρία στον χώρο της δικαιοσύνης και αναφέρθηκε δήθεν ότι θριαμβολόγησα εγώ στην πρώτη συνεδρίαση, όταν απλά ανέφερα ποιες είναι οι πρωτοβουλίες που έχει πάρει αυτή η Κυβέρνηση και ποιες ήταν οι μηδενικές πρωτοβουλίες που είχε πάρει η προηγούμενη Κυβέρνηση.

Δεν θέλω να επαναλάβω όσα είπα στην πρώτη συνεδρίαση για το Εθνικό Σχέδιο Δράσης για τα Άτομα με Αναπηρία που τελεί υπό τον Πρωθυπουργό και τον Υπουργό Επικρατείας, τον κ. Γεραπετρίτη, που έχει οριζόντιες δράσεις σε πολλά Υπουργεία για να επιτύχουμε τον στόχο που σωστά θέσανε εκπρόσωποι κι άλλων Κομμάτων για μια πιο οριζόντια πολιτική σε θέματα της προστασίας των Ατόμων με Αναπηρία.

Επίσης, στην καταγραφή και υλοποίηση παρεμβάσεων σε σχέση με την προσβασιμότητα των Ατόμων με Αναπηρία στα Δικαστικά Μέγαρα που, επί ημερών ΣΥΡΙΖΑ, δεν ξέραμε ποια είναι προσβάσιμα και ποια όχι. Το είπε και ο εκπρόσωπος της Ολομέλειας των Δικηγορικών Συλλόγων, ο κ. Φινοκαλιώτης, έχω επισκεφτεί και τη Θεσσαλονίκη, όπου έγιναν συγκεκριμένες παρεμβάσεις, όπως και σε άλλα δικαστικά μέγαρα της Ελλάδας, όπως στο Συμβούλιο Επικρατείας προσπαθούμε στα υφιστάμενα μέτρα να δώσουμε με ασφάλεια λύσεις, οι οποίες είναι συμβατές και με τις τεχνικές προδιαγραφές, προφανώς. Όμως, επειδή αυτή η Κυβέρνηση είναι που θα φτιάξει και είναι σε εξέλιξη δικαστικά μέγαρα σε πολλά μέρη της χώρας, προφανώς, αντιλαμβανόμαστε ότι γίνεται μια συνολική προσπάθεια να βελτιωθεί η προσβασιμότητα.

Επίσης, μπήκε στη Σχολή Δικαστικών Λειτουργών ειδικό σκέλος στα διεπιστημονικά σεμινάρια που αφορούν στους συμπολίτες μας με αναπηρία, προκειμένου και εφαρμοστές του Δικαίου τα επόμενα χρόνια που θα κληθούν να εφαρμόσουν τα νομοσχέδια που σήμερα επεξεργαζόμαστε κι αύριο θα είναι νόμος του Κράτους, με μια πιο σύνθετη, με πιο διεπιστημονική προσέγγιση, η οποία θα είναι συμβατή με τις ανάγκες του 2023 και των επόμενων δεκαετιών.

Επενδύουμε, λοιπόν, στην επιμόρφωση των δικαστικών λειτουργών. Επενδύουμε στην επιμόρφωση των δημοσίων υπαλλήλων και για αυτό έχουμε συνάψει ειδικό μνημόνιο συνεργασίας με το Εθνικό Κέντρο Δημόσιας Διοίκησης, προκειμένου να γίνονται και σε αυτό το κομμάτι ειδικά διεπιστημονικά σεμινάρια για τα δικαιώματα των Ατόμων με Αναπηρία, κάτι που προφανώς δεν έκανε ως ΣΥΡΙΖΑ ως Κυβέρνηση, κάτι που, προφανώς, δεν τον ενδιέφερε στις προτεραιότητές του το Υπουργείο Δικαιοσύνης ως Κυβέρνηση κι έρχεται σήμερα, δυστυχώς, να απευθυνθεί στην Κυβέρνηση και να πει ότι «καθυστερήσαμε» ή ότι «το κάνουμε προεκλογικά» ή ότι «το κάνουμε σημειακά ή αποσπασματικά». Δεν ξέρω, ακριβώς, ποια είναι η στόχευση αυτής της Αντιπολίτευσης.

Παρόλα αυτά, επειδή αναφερθήκαμε και στο θέμα της επέκτασης της Αρχής της Ισότητας, η ΕΣΑμεΑ προ ημερών αιτήθηκε δια εγγράφου την επέκταση της Αρχής της Μη Διάκρισης λόγω αναπηρίας, σύγχρονες παθήσεις σε όλους τους τομείς της ζωής μέσω της θέσπισης σχετικής νομοθεσίας με έγγραφο και προς το Υπουργείο Δικαιοσύνης και προς τον Πρωθυπουργό. Έρχεται αυτή η Κυβέρνηση και το υλοποιεί και το είπε σωστά ο Εισηγητής της Νέας Δημοκρατίας, ο κ. Κυρανάκης ότι «είναι για πρώτη φορά που νομοθετείται η επέκταση δια νόμου». Δεν παραπέμπουμε την επέκταση σε Προεδρικό Διάταγμα, όπως έκανε η προηγούμενη Κυβέρνηση που έχει το θράσος τώρα να μιλάει για την εξουσιοδοτική διάταξη για την υλοποίηση της νομοθετικής εφαρμογής, όταν στη δικιά τους νομοθετική πρόβλεψη υπήρχε η επέκταση της Αρχής Ισότητας διά Προεδρικού Διατάγματος. Δηλαδή, όταν έχεις προχωρήσει σε τέτοιου είδους νομοθέτηση, προφανώς, αισθάνεσαι μια δυσφορία και μια δυσανεξία, όταν μια άλλη Κυβέρνηση και μάλιστα μια Κεντροδεξιά Κυβέρνηση φέρνει προοδευτικές διατάξεις, οι οποίες δεν είχαν έλθει υπό την διακυβέρνηση της Κυβέρνησης ΣΥΡΙΖΑ-ΑΝ.ΕΛ..

Επειδή, σωστά ειπώθηκε προηγουμένως ότι «αυτή η επέκταση δίνει στην ουσία ένα νομοθετικό έρεισμα, πάνω στο οποίο θα μπορούν να βασίζουν οποιαδήποτε διεκδίκησή τους οι συμπολίτες μας με αναπηρία, προκειμένου να πιέζουν και την Ελληνική Πολιτεία να ψηφίζει και να εφαρμόζει μέτρα, τα οποία έχουν να κάνουν με την ισότιμη πρόσβασή τους σε όλους τους τομείς της κοινωνικής ζωής», αντιλαμβανόμαστε ότι είναι, πραγματικά, μία σημαντική, συμβολική και ουσιαστική προσθήκη στην εθνική νομοθεσία, προκειμένου να μπορέσουμε να εξασφαλίσουμε την πλήρη συμμετοχή των Ατόμων με Αναπηρία στην οικονομική και κοινωνική ζωή της χώρας.

Στο θέμα της ορολογίας, έγινε μια μεγάλη προσπάθεια για να προβλεφθούν και να παραληφθούν στην ουσία υποτιμητικές και στερεοτυπικές εκφράσεις για τα Άτομα με Αναπηρία στα βασικά νομοθετήματα και οφείλω να πω, κ. Πρόεδρε και αγαπητές κι αγαπητοί συνάδελφοι, ότι είναι η πρώτη φορά που γίνεται μια τέτοια προσπάθεια στην Ελληνική Πολιτεία και είναι η πρώτη φορά που γίνεται αυτή η εκκίνηση στην ουσία, για να βελτιώσουμε τους όρους των βασικών νομοθετημάτων και οφείλουμε να είμαστε πάρα πολύ προσεκτικοί στο όταν αλλάζουμε την ορολογία βασικών νομοθετημάτων που είναι πυλώνες για την καθημερινότητα της Νομικής Επιστήμης.

Για αυτόν τον λόγο, η πρόθεσή μας και με τη συμμετοχή της ΕΣΑμεΑ σε αυτή την ομάδα εργασίας, ήταν να αλλάξουν οι βασικοί όροι ορολογικά και όχι σε επίπεδο πεδίου εφαρμογής. Γιατί το είπα και στην πρώτη συνεδρίαση, ότι εκεί, πλέον, θα μιλάμε για ένα διαφορετικό πεδίο εφαρμογής. Θέλει μια ακόμη πιο σύνθετη και διεπιστημονική προσέγγιση και επεξεργασία. Πεδίο δόξης λαμπρό και για επόμενες πρωτοβουλίες που μπορούν να ληφθούν στο κομμάτι του πεδίου εφαρμογής, αλλά πρέπει να μας μείνει αυτό, ότι οι προσθήκες και η νομοθετική πρωτοβουλία που έχουμε πάρει έχει να κάνει με την ορολογία και όχι με την διεύρυνση ή τη συστολή του πεδίου εφαρμογής. Οπότε, θα αξιολογήσουμε, προφανώς, τα ζητήματα που τέθηκαν, αλλά πρέπει να είναι σαφές, ότι η προσπάθεια που γίνεται εδώ δεν έχει να κάνει με το πεδίο εφαρμογής των διατάξεων, που πρέπει να το δούμε με προσοχή όταν χρειαστεί να γίνει τέτοιου είδους επεξεργασία για να είμαστε και υπεύθυνοι, αλλά με το θέμα της ορολογίας που, το ξαναλέω, για πρώτη φορά, γίνεται μια τέτοια προσπάθεια.

Οι κατηγορίες, τώρα, περί πρόχειρης διαβούλευσης, πρόχειρης αλλαγής από την πλευρά του ΣΥΡΙΖΑ, που τίποτα δεν έκανε τέσσερα χρόνια στο κομμάτι αυτό, προφανώς και είναι αναντίστοιχες με την πραγματικότητα η οποία έχει διαμορφωθεί όλα αυτά τα χρόνια.

Σε ό,τι έχει να κάνει με την προσθήκη του υπαλλήλου στα δικαστήρια της χώρας, νομίζω ότι είναι μια αυτονόητη σύνδεση της γενικότερης πρωτοβουλίας που έχουμε πάρει για βελτίωση της προσβασιμότητας των κτιρίων. Προφανώς, δεν αρκεί από μόνο του για να λύσει τα προβλήματα, αλλά είναι πολύ σημαντικό να υπάρχει ένας ειδικός εντεταλμένος υπάλληλος σε κάθε Δικαστικό Μέγαρο, ο οποίος θα μπορεί να συνδράμει τα Άτομα με Αναπηρία και εν γένει θα λειτουργεί ως σημείο αναφοράς. Αυτό, προφανώς και συνδέεται με όλες τις υπόλοιπες πρωτοβουλίες που έχουν να κάνουν με τη βελτίωση της προσβασιμότητας των Ατόμων με Αναπηρία στα Δικαστικά Μέγαρα, αλλά σίγουρα θα βοηθήσει και θα συνδράμει προς αυτή την κατεύθυνση που θέλουμε όλοι θεωρώ να πετύχουμε.

Τέλος, σε ό,τι έχει να κάνει με τη νομική βοήθεια, νομίζω ότι η προσθήκη των συμπολιτών μας με αναπηρία στις κατηγορίες που είναι στο πλαίσιο εφαρμογής της νομικής βοήθειας, είναι μια αυτονόητη προσθήκη η οποία, προφανώς, ούτε αυτή έγινε επί της προηγούμενης κυβέρνησης η οποία δεν είχε καμία πρόνοια για τέτοιου είδους ζητήματα. Την φέρνουμε εμείς σήμερα, προφανώς είναι άμεσα εφαρμόσιμη και θα λύσει υπαρκτά προβλήματα που έχουν να κάνουν με τη νομική βοήθεια για ένα πολύ, πραγματικά, ευάλωτο μέρος συμπολιτών μας.

Ναι, ξέρετε πολύ καλά, όσοι συμμετέχουμε στην Επιτροπή Δημόσιας Διοίκησης και στα νομοσχέδια του Υπουργείου Δικαιοσύνης, ότι το θέμα της νομικής βοήθειας είναι ένα ζήτημα που έχουμε παλέψει πάρα πολύ να λύσουμε, γιατί είχαμε βρει πολύ μεγάλες εκκρεμότητες, ετών και πριν την ανάληψη της διακυβέρνησης από τη Νέα Δημοκρατία. Προφανώς και είναι ένα σύνθετο θέμα η εκκαθάριση όλων αυτών των ζητημάτων. Γι’ αυτόν τον λόγο, ψηφίστηκε πρόσφατα από την Ελληνική Βουλή η διάταξη που καταβάλλει στην ουσία το 80% των εκκρεμοτήτων, των ενταλμάτων που υπήρχαν, προκειμένου να διευκολυνθεί και να επιταχυνθεί η εκκαθάρισή τους από το ελληνικό δημόσιο, προκειμένου να πληρωθούν οι δικηγόροι που πράγματι είχαν καθυστερήσει. Ήταν ένα υπαρκτό ζήτημα το οποίο και έχουμε επισημάνει και έχουμε δεχθεί πράγματι κοινοβουλευτικό έλεγχο, το ανέφερε και η κυρία Απατζίδη προηγουμένως. Γίνεται μια προσπάθεια να λυθεί και νομίζω ότι, με τη νομοθετική διάταξη που υπήρξε την προηγούμενη εβδομάδα, την οποία δεν ψήφισε ο ΣΥΡΙΖΑ, καθότι απέχει από τις ψηφοφορίες, λύνουμε ένα μεγάλο κομμάτι του προβλήματος. Προφανώς και θα επενδύσουμε στη μεγαλύτερη βελτίωση αυτής της κατάστασης.

Κύριε Πρόεδρε, κλείνοντας, επειδή θα ακολουθήσει και η δεύτερη ανάγνωση και όλοι οι συνάδελφοι νομίζω ότι τοποθετήθηκαν εντός των ορίων του διαθέσιμου χρόνου και θα έχουμε και τη συζήτηση της Ολομέλειας, είναι προφανές ότι θα αξιολογήσουμε τα δεδομένα όπως τέθηκαν σήμερα στη συνεδρίαση, και στην επί των άρθρων και στην ακρόαση των φορέων. Αλλά, ξέρετε, εδώ, γίνεται μια προσπάθεια, για πρώτη φορά, να θέσουμε, υπό έναν συντονισμένο και οριζόντιο τρόπο, ζητήματα που δεν είχαν τεθεί για πολλά χρόνια προηγουμένως, τα οποία αφορούν ένα πολύ ευάλωτο μέρος της κοινωνίας μας, τους συμπολίτες μας με αναπηρία. Προφανώς, κανείς δεν θριαμβολογεί. Είναι αυτονόητη υποχρέωση της πολιτείας να κάνει ό,τι μπορεί, τόσο σε κομμάτια που αφορούν την ουσιαστική βελτίωση της καθημερινότητάς τους, όσο και σε ζητήματα που αφορούν το συμβολισμό του πώς τους απευθυνόμαστε και τι διατυπώσεις έχει η νομοθεσία μας σε ζητήματα που αφορούν τους συμπολίτες με αναπηρία.

Νομίζω ότι θα ήταν αυτονόητο, τουλάχιστον επί της αρχής, να έχουμε μία συναίνεση σε ένα νομοσχέδιο που και οι φορείς οι ίδιοι, που τους αφορά το σχετικό νομοσχέδιο, εκφράσθηκαν θετικά στα βασικά σημεία της πρωτοβουλία μας. Οπότε, με τις επισημάνσεις που έγιναν σήμερα, κρίνω ότι υπάρχει μία καταρχήν συμφωνία στις βασικές αρχές του νομοσχεδίου. Από εκεί και πέρα, όσοι δεν μπόρεσαν, δυστυχώς, να αποδείξουν την προοδευτικότητα της διακυβέρνησης που διεκήρυτταν στον ελληνικό λαό την τετραετία 2015- 2019, προφανώς θα βρίσκουν λόγους και για να μεμψιμοιρούν και για να εντοπίζουν πίσω από τα νομοθετήματα της κυβέρνησης δήθεν άλλους σκοπούς. Ακατανόητο. Τι άλλους σκοπούς να έχουμε όταν προσπαθούμε να αλλάξουμε την ορολογία για τα Άτομα με Αναπηρία που δεν έχει γίνει ποτέ και προφανώς θα ψάχνουν τρόπους για να δικαιολογήσουν την αντικοινοβουλευτική και αντιθεσμική επιλογή που έχουν κάνει να μη συμμετέχουν σε ψηφοφορίες, δήθεν στέλνοντας ένα μήνυμα στην ελληνική κοινωνία, η όποια άλλα προβλήματα έχει, άλλα την απασχολούν και νομίζω ότι βλέπει πολύ καλά ποιος μπορεί να δώσει λύση σε αυτά.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Στο σημείο αυτό, με την αγόρευση του Υφυπουργού Δικαιοσύνης ολοκληρώθηκε η επεξεργασία των άρθρων του νομοσχεδίου του Υπουργείου Δικαιοσύνης «Αρχή της ίσης μεταχείρισης ανεξαρτήτως αναπηρίας ή χρόνιας πάθησης, επικαιροποίηση της ορολογίας του Αστικού Κώδικα, του Κώδικα Πολιτικής Δικονομίας, του Ποινικού Κώδικα, του Κώδικα Ποινικής Δικονομίας, του Κώδικα Διοικητικής Δικονομίας, του Κώδικα Συμβολαιογράφων και του ν. 4478/2017, για την εναρμόνισή της με τη Σύμβαση για τα Δικαιώματα των Ατόμων με Αναπηρία, που κυρώθηκε με τον ν. 4074/2012 και λοιπές διατάξεις για τη διευκόλυνση της πρόσβασης στη δικαιοσύνη των ατόμων με αναπηρία».

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Στυλιανίδης Ευριπίδης, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Αδαμοπούλου Αγγελική, Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Καμίνης Γεώργιος, Καστανίδης Χαράλαμπος, Λιακούλη Ευαγγελία, Λαμπρούλης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Απατζίδη Μαρία και Σακοράφα Σοφία.

Τέλος και περί ώρα 13.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**